title: Ο ρόλος της επιμόρφωσης του διευθυντή στη διαχείριση συγκρούσεων σε σχολικές μονάδες της Πρωτοβάθμιας Εκπαίδευσης
title: The role of school leader's training in conflict management in primary schools
titleType: AlternativeTitle
Creators: name: Κεσανλή, Ελευθερία
name: Μαζιώτη, Γεωργία
Publisher: name: Πανεπιστήμιο Δυτικής Αττικής
Year: 2023
Subjects: Ηγεσία
Συγκρούσεις
Διευθυντές σχολικών μονάδων
Διαχείριση συγκρούσεων
Επιμόρφωση
Εκπαιδευτική ηγεσία

description: Η σύγκρουση ως φαινόμενο αποτελεί ένα στοιχείο μιας οργανωμένης και εξελισσόμενης κοινωνίας, η οποία συμβαίνει φυσιολογικά μέσα στους οργανισμούς εφόσον είναι αποτέλεσμα της επικοινωνίας των ανθρώπων μεταξύ τους. Η σύγκρουση συνήθως αφορά διαφωνίες μεταξύ ατόμων η ομάδων και τα αίτια οφείλονται συνήθως σε διαφορετικές απόψεις ή αντιλήψεις. Ένα τέτοιο φαινόμενο φυσικά δεν θα μπορούσε να λείπει από μια σχολική μονάδα στην οποία συχνά κυριαρχούν συγκρούσεις μεταξύ εκπαιδευτικών, μαθητών, γονέων ή ακόμα και στελεχών διοίκησης. Τα αίτια των συγκρούσεων σε μια σχολική μονάδα ποικίλουν και οι συνέπειες μπορεί να είναι αρνητικές ή θετικές ανάλογα με τον τρόπο διαχείρισης από τον εκάστοτε διευθυντή. Η άσκηση αποτελεσματικής ηγεσίας από το διευθυντή επομένως είναι καταλυτικής σημασίας οπότε ο διευθυντής θα πρέπει να είναι εφοδιασμένος με τις κατάλληλες δεξιότητες και γνώσεις ώστε να τα καταφέρει. Θα ήταν σημαντικό, λοιπόν, να μπορεί να επιμορφώνεται συνεχώς σε θέματα διοίκησης και διαχείρισης συγκρούσεων παρόλο που το υπάρχον νομικό πλαίσιο δεν προβλέπει κάτι ανάλογο. Σκοπός της παρούσας έρευνας είναι η διερεύνηση των απόψεων των εκπαιδευτικών πρωτοβάθμιας εκπαίδευσης σε σχολικές μονάδες του νομού Αττικής σχετικά με το βαθμό στον οποίο η συνεχής εκπαίδευση και επιμόρφωση των διευθυντών συμβάλλει στην αποτελεσματική διαχείριση των συγκρούσεων στο σχολικό περιβάλλον. Παράλληλα, διερευνώνται οι απόψεις των εκπαιδευτικών για τα συνηθέστερα αίτια συγκρούσεων στο σχολικό περιβάλλον, οι συνέπειες αλλά και οι τρόποι που συμβάλλουν στην καλύτερη και αποτελεσματικότερη διαχείρισή τους. Ακόμα, διερευνώνται οι τομείς επιμόρφωσης των διευθυντών, τους οποίους οι εκπαιδευτικοί θεωρούν ως σημαντικότερους για την αποτελεσματικότερη διαχείριση των συγκρούσεων από τους διευθυντές. Το δείγμα της έρευνας αποτέλεσαν 121 εκπαιδευτικοί Πρωτοβάθμιας Εκπαίδευσης σε σχολικές μονάδες της Αττικής. Για την ανάλυση των δεδομένων και την υλοποίηση της μελέτης χρησιμοποιήθηκε η ποσοτική μεθοδολογία και η στατιστική ανάλυση τους πραγματοποιήθηκε μέσω του στατιστικού προγράμματος SPSS. Οι απαντήσεις των εκπαιδευτικών καταδεικνύουν ως κυριότερες αιτίες των συγκρούσεων την κακή επικοινωνία και παρανόηση πληροφοριών καθώς και τις οργανωτικές αδυναμίες και την κατανομή των εργασιών με τις αρνητικές συνέπειες να υπερισχύουν. Επιπλέον, παρατηρούμε ότι η πλειοψηφία των εκπαιδευτικών θεωρούν ότι ο διευθυντής θα πρέπει να διαχειρίζεται τις συγκρούσεις που προκύπτουν με μια διαλλακτική στάση και συζήτηση με τους εκπαιδευτικούς προκείμενου να βρεθεί από κοινού μια αποδεκτή λύση. Ακόμα, οι εκπαιδευτικοί στην πλειονότητά τους θεωρούν τα κριτήρια επιλογής των διευθυντών μετρίως ικανοποιητικά, ενώ θεωρούν πως η επιμόρφωσή τους είναι απαραίτητη σε θέματα διοικητικά, και κυρίως διαχείρισης ανθρώπινου δυναμικού, διαχείρισης συγκρούσεων και βελτίωσης διαπροσωπικών σχέσεων και συνεργασίας.